b'\n_START_ARTICLE_\nVinko Mozeti\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nVinko Mozeti\xc4\x8d, ne\xc4\x8dak Ivana Mozeti\xc4\x8da, je ljudsko \xc5\xa1olo obiskoval v rojstnem kraju in Gorici, tu je leta 1938 kon\xc4\x8dal tudi trgovsko \xc5\xa1olo, ter se vpisal na vi\xc5\xa1jo gimnazijo in leta 1943 maturiral. Sodeloval je v bojih na gori\xc5\xa1ki fronti, po njenem preboju pa se je na Univerzi v Padovi vpisal na \xc5\xa1tudij medicine. Januarja 1944 se je pridru\xc5\xbeil partizanom, kjer je bil do 5. januarja 1945 pomo\xc4\x8dnik sanitetnega referenta Gradnikove brigade, nato pa pomo\xc4\x8dnik sanitetnega referenta Antonia Ciccarellia v diviziji Garibaldi Natisone. Kasneje je delal pri saniteti na Vipavskem vojnem podro\xc4\x8dju. Demobiliziran je bil jeseni 1945._NEWLINE_Takoj nato je nadaljeval s \xc5\xa1tudijem na Medicinski fakulteti v Ljubljani in leta 1952 promoviral iz splo\xc5\xa1ne medicine. Najprej je slu\xc5\xbeboval kot zdravnik splo\xc5\xa1ne prakse v rojstnem kraju, od 1960 dalje pa je bil v Novi Gorici direktor Zdravstvenega doma. V letih 1965\xe2\x88\x921967 je bil predsednik socialno zdravstvenega zbora Skup\xc5\xa1\xc4\x8dine Socialisti\xc4\x8dne republike Slovenije, od 1967-1969 ponovno direktor Zdravstvenega doma Nova Gorica in isto\xc4\x8dasno predsednik odbora za zdravstvo pri socialno zdravstvenem zboru Skup\xc5\xa1\xc4\x8dine Socialisti\xc4\x8dne republike Slovenije. Od 1969-1974 je bil predsednik skup\xc5\xa1\xc4\x8dine ob\xc4\x8dine Nova Gorica, od 1976-1978 pa predsednik izvr\xc5\xa1nega sveta skup\xc5\xa1\xc4\x8dine ob\xc4\x8dine Nova Gorica.'